Rozhodnutie Komisie
z 26. apríla 2002,
ktorým sa ustanovuje zoznam produktov, ktoré sa majú skúmať na hraničných inšpekčných staniciach podľa smernice Rady 97/78/ES
(oznámené pod číslom dokumentu C(2002) 1527)
(Text s významom pre EHP)
(2002/349/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa ustanovujú zásady veterinárnych kontrol výrobkov, ktoré vstupujú do spoločenstva z tretích krajín, [1] a najmä na jej článok 3 ods. 5,
keďže:
(1) Z dôvodov jasnosti by sa produkty živočíšneho pôvodu uvedené v článku 2 ods. 2 písm. a) smernice 97/78/ES mali zaradiť do jedného jediného zoznamu spolu s príslušným kódom ANIMO, s príslušnou položkou KN (kombinovaná nomenklatúra), ktorá sa na účely označovania a jednoduchého používania uvádza taktiež.
(2) Takýto zoznam by sa však nemal vzťahovať a ani by nemal mať vplyv na rastlinné produkty, ktoré sú taktiež zahrnuté do oblasti pôsobnosti veterinárnych kontrol uvedených v článku 19 smernice 97/78/ES, a ani na produkty vyňaté z veterinárnych kontrol a uvedené v článku 16 tej istej smernice.
(3) Je taktiež dôležité, aby zmiešané produkty, v ktorých sa nachádza iba obmedzené percento produktov živočíšneho pôvodu, boli zahrnuté do oblasti pôsobnosti kontrolných postupov s cieľom zamedziť rozdielom pri interpretácii medzi hraničnými inšpekčnými stanicami, a tým aj deformáciám pri obchodovaní; avšak vychádzajúc z komplexnosti tejto záležitosti a potreby hodnotenia na základe rizika, v prípade potreby cestou príslušného vedeckého výboru, ktorý sa tejto záležitosti bude venovať na úrovni spoločenstva, v súčasnosti musia vnútroštátne právne predpisy zostať v účinnosti.
(4) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Produkty živočíšneho pôvodu uvedené v prílohe podliehajú veterinárnej kontrole na hraničných inšpekčných staniciach v súlade s ustanoveniami smernice 97/78/ES.
Článok 2
Zoznam produktov živočíšneho pôvodu zahrnutý do prílohy nie je dotknutý výnimkami uvedenými v článku 16, a ani zoznamom rastlinných produktov uvedených v článku 19, smernice 97/78/ES.
Článok 3
Odlišne od článku 1, zmiešané potravinárske výrobky uvedené v prílohe, ktoré obsahujú iba obmedzené percento produktov živočíšneho pôvodu, naďalej podliehajú vnútroštátnym právnym predpisom.
Prvý odsek sa uplatňuje iba dovtedy, než sa posúdia riziká zložených produktov, ktoré by mali spadať do pôsobnosti režimu veterinárnych kontrol.
Článok 4
Toto rozhodnutie je adresované členským štátom.
V Bruseli 26. apríla 2002